יוסי אמבולנס

חברת יוסי אמבולנס שירותים רפואיים בע"מ עוסקת במתן שירותי רפואת חירום, פינוי רפואי והענקת שירותים רפואיים בקהילה. החברה מפעילה מערך של אמבולנסים וניידות טיפול נמרץ, ומספקת שירותי רפואה, בהם טיפול רפואי בקהילה, חלופות אשפוז ביתי, והסעות מותאמות נגישות. החברה היא חברת האמבולנס הפרטית הגדולה בישראל.

המטה הראשי של החברה שוכן בחיפה, עם מרכזי פעילות אזוריים בתל אביב ובבאר שבע. החברה פועלת תחת פיקוח ורישוי של משרד הבריאות.

 התפתחות היסטורית 
החברה נוסדה ב-1985 בחיפה על ידי יוסף שפרבר, שהיה ממקימי תחנת מד"א בקריות, ורעייתו גאולה איבון שפרבר. בתחילת דרכה התמקדה החברה במתן שירותי ניידות למטופלים מוגבלי תנועה.

במרוצת השנים החלו האמבולנסים של החברה לסייע לבתי חולים ומטופלים מטעם משרד הביטחון, ובהמשך הוגדרו כבעלי מעמד רכבי ביטחון הרשאים לספק רפואה דחופה גם לבתי אבות ולקופות חולים. במאה ה-21, כאשר התעורר הצורך בניידות טיפול נמרץ (נט"ן) נוספות, הוקם בחברה תחום ניידות הטיפול נמרץ.

בשנת 2008 נפטר יוסף שפרבר, ומשפחתו הרחיבה את הפעילות מאזור חיפה לכל ישראל. בעשור של 2014–2023, מספר האמבולנסים גדל ל-95, וניידות הטיפול הנמרץ ל-17 נט"ן ו-15 אט"ן.

בתקופת מגפת הקורונה בישראל, החברה סיפקה בדיקות קורונה מהירות והייתה חלק ממערך מבצע מגן אבות ואימהות, שהוביל קשישים לבתי אבות שיועדו להגנתם מפני הדבקות. החברה עבדה מול פיקוד העורף בהעברת אלפי מבודדי קורונה למלוניות. החברה משתתפת בחילוץ מאושפזים בתקופות מתח ביטחוני.

 טבח שבעה באוקטובר ומלחמת חרבות ברזל 
במהלך טבח שבעה באוקטובר הייתה חברת יוסי אמבולנס אחראית על שירותי הרפואה בפסטיבל "נובה". עם תחילת המתקפה על הפסטיבל, המשיכו צוותי החברה במשימתם להצלת חיי אדם תחת אש. עווד דראושה, נהג אמבולנס וחובש של החברה, נרצח בעת שהמשיך להעניק טיפול רפואי לפצועים. בהמשך הבוקר, בסביבות השעה 09:00, ספג אמבולנס החברה שפעל בשטח פגיעה ישירה מרקטת RPG. בפגיעה זו נהרגו 18 בני אדם והאמבולנס נשרף כליל.

 יוזמות הנצחה 
כחלק מהתמיכה של החברה בנפגעים, מפונים ונרצחי 7 באוקטובר, נרתמה להנצחת מאי נעים, שנרצחה בפסטיבל "נובה", באמצעות הפעלת אמבולנס שייקרא על שמה ויעבוד בחינם 24 שעות ביממה.

 פיתוח אמבולנס קרבי משוריין 
250px|ממוזער|שמאל|רכב קרבי משוריין, טיגר־בולנס, המשמש כאמבולנס לפינוי פצועים ונפגעים

בתגובה לאתגרי הלחימה, שיתפו פעולה חברת יוסי אמבולנס ופלסן סאסא בפיתוח ה"טיגר־בולנס". פלסן סאסא סיפקה את פלטפורמת הרכב המשוריין, בעוד יוסי אמבולנס תכננה והתאימה את חלל הרכב ומערכותיו לשמש כאמבולנס מבצעי. ההנדסה הייחודית של פנים הרכב מאפשרת טיפול רפואי מיטבי בתנאי שטח ולחימה, תוך שמירה על נגישות מיטבית לציוד הרפואי ויכולת תפעול יעילה של הצוות הרפואי.

 שירותים רפואיים 
 מערך רפואת החירום ופינוי רפואי 
יוסי אמבולנס מפעילה מערך של ניידות טיפול נמרץ (נט"ן), המספק שירותי רפואה דחופה. החברה מתמחה בהסעות רפואיות מורכבות, כולל ליווי והעברת מטופלי דיאליזה, וכן מספקת שירותי הטסה רפואית במסגרת תיירות מרפא.
 מערכות ניהול ובקרה רפואית 
במרכז פעילות החברה פועל "מוקד 24/7", המנהל את מערך האמבולנסים ומתאם את הפעילות עם ארבע קופות החולים בישראל. החברה מפעילה את שירות "רופא עד הבית" לצד מערכת "בריאות מסביב לשעון". המערכת מנטרת 14 מדדים רפואיים חיוניים, ומשמשת הן לבקרה רפואית והן כחלופה למסגרות אשפוז מסורתיות. בנוסף, החברה פיתחה אפליקציה ייעודית הכוללת לחצן מצוקה, המאפשרת הזמנת אמבולנס באופן מיידי.
 הכשרה והדרכה מקצועית 
החברה מוכרת כמוסד להכשרה מקצועית על ידי משרד הבריאות ומשרד הרישוי, ומפעילה אגף הדרכה, שבו מתקיימים קורסי הכשרה לנהגי אמבולנס וחובשי רפואת חירום, המשלבים לימוד תאורטי עם התנסות מעשית.
 אבטחה רפואית ושירותים נוספים 
החברה מספקת שירותי אבטחה רפואית באירועים רבי משתתפים, כולל אירועי חברות הפקה גדולות, פעילויות של תנועות נוער כדוגמת הנוער העובד והלומד, וקייטנות. בנוסף, החברה מפעילה את "י.ש. מגן סוכנות לביטוח" - סוכנות ביטוח המתמחה בביטוח פעילות של חברות אמבולנסים פרטיות.

 קישורים חיצוניים 


 הערות שוליים 

קטגוריה:ארגוני רפואת חירום בישראל
קטגוריה:ישראל: ארגוני בריאות ורפואה
קטגוריה:רפואת חירום